'Dam-man' se raad vir nuwe OP-afrigter | Netwerk24
Deur Michael Green 25 November 2020 12:00
Moenie die plaaslike spelers ignoreer nie!
Dit is 'n bietjie raad wat Vuyani Dlomo, wat jare lank vir die Oostelike Provinsie gespeel het en deesdae 'n klub-afrigter in die Oos-Kaap is, vir die nuwe OP-afrigter het.
Reg vir nog 50 wedstryde vir die OP? Vuyani Dlomo werk deesdae by die Kougadam net buite Patensie. Foto: Verskaf
Die OP het onlangs sy kortlys van vyf kandidate vir dié pos opgestel, met wie daar volgende week onderhoude gevoer gaan word.
"Wie ook al gekies word, asseblief, kyk eers na die plaaslike spelers. Moenie net dadelik 'n klomp ouens van ander unies af invoer nie," smeek Dlomo byna.
"Hier is moontlike sterre in die Oos-Kaap, gee hulle net 'n kans."
Dlomo (45) is die afrigter van Patensie Barbarians, wat ook in die OP se Groot Uitdaagbeker-reeks speel en voor die Covid-19-pandemie mededingend was.
"Baie van die spelers in my span is arbeiders. Plaaswerkers. Hulle ken nie iets soos 'n gimnasium nie, maar hulle kan jol," sê Dlomo.
Hy verstaan dat dit weens klubspelers se werkure moeilik is om by 'n beroepspan betrek te word.
"Ek dink tog dat daar ten minste spelers uit klubs geïdentifiseer kan word, wat dalk kontrakte aangebied kan word," sê hy.
Vuyani Dlomo in sy speeldae. Hy is deesdae 'n afrigter by die Patensie Barbarians. Foto: Gallo Images
Die ander raad wat Dlomo aan die nuwe afrigter het, is om nie by die plaaslike rugby-politiek betrokke te raak nie.
"Dis in elk geval hoogtyd dat almal in die OP begin om saam te werk. Dis vir my as voormalige OP-speler verskriklik om elke paar jaar te sien hoe val alles uitmekaar," sê Dlomo.
Hy het begin 2000 vir die OP begin speel (toe oom Nelie Smith nog die OP afgerig het) en het teen 2005 in byna 50 wedstryde vir die span op vleuel of senter uitgedraf.
Hy is daarna vir 'n paar jaar na Griekwas waar hy ook in byna 50 wedstryde vir dié unie in aksie was.
Deesdae is Dlomo 'n senior-opsigter by die Gamtoos-besproeiingsraad, waar hy verantwoordelik is vir die oop- en toemaak van die Kougadam se sluise.
In 'n onlangse artikel op die raad se webtuiste noem Rienette Colesky, die uitvoerende hoof, Dlomo "ons dam-man" en loof sy hom vir sy besonderse toewyding.